ประธานวิปฝ่ายค้าน พอใจภาพรวมประชุมสภาตลอด 3 วันที่ผ่านมา พร้อมมองว่า ข้อมูลรัฐบาลยังไม่มีความชัดเจน
ประธานวิปฝ่ายค้าน พอใจภาพรวมประชุมสภาตลอด 3 วันที่ผ่านมา พร้อมมองว่า ข้อมูลรัฐบาลยังไม่มีความชัดเจน นายสุทิน คลังแสง ประธานวิปฝ่ายค้าน กล่าวว่า พอใจภาพรวมการอภิปรายพระราชกำหนดทั้ง 3 ฉบับตลอด 3 วันที่ผ่านมา ขณะที่การกำกับเวลาการอภิปรายก็เป็นไปตามเป้าหมาย รวมทั้งพอใจกับการอภิปรายของ ส.ส.พรรคเพื่อไทย ทั้งหน้าใหม่และหน้าเก่า ที่มีเอกสารประกอบการอภิปรายที่มีพัฒนาการที่ดีและอภิปรายกระชับได้สาระครบถ้วน โดยวันนี้ 30 พฤษภาคม 2563 จะเริ่มพิจารณาพระราชกำหนดการให้ความช่วยเหลือทางการเงินแก่ผู้ประกอบวิสาหกิจที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ.2563 วงเงินไม่เกิน 500,000 ล้านบาท โดยมีนายมิ่งขวัญ แสงสุวรรณ ส.ส.บัญชีรายชื่อ พรรคเศรษฐกิจใหม่ ร่วมอภิปราย เชื่อว่าการอภิปรายวันนี้ จะเป็นประโยชน์และเป็นไปด้วยความราบรื่น ขณะที่ ส่วนตัวมองว่า สิ่งที่รัฐบาลชี้แจงยังไม่มีข้อมูลเพิ่มเติมที่ชัดเจน และยังไม่มีการตอบรับข้อเสนอของฝ่ายค้านที่ขอให้ตั้งกรรมาธิการวิสามัญเพื่อตรวจสอบการใช้เงิน ขอให้มีการรายงานต่อสภาทุก 3 เดือน ซึ่งรัฐบาลและรัฐมนตรีที่ลุกขึ้นมาชี้แจงไม่มีใครให้ความสนใจในเรื่องดังกล่าว จึงยังผิดหวังอยู่ ขณะที่ส.ส.ฝั่งรัฐบาลทั้งพรรคประชาธิปัตย์และพรรคชาติไทยพัฒนากลับเห็นด้วยกลับการตั้งกรรมาธิการตรวจสอบ โดยเบื้องต้นทราบว่า มี ส.ส.ฝั่งรัฐบาลเกือบทุกพรรคที่เห็นด้วยกับข้อเสนอนี้ซึ่งก็ต้องติดตามท่าทีของรัฐบาลในวันนี้และวันพรุ่งนี้ เชื่อว่าแรงกดดันของ ส.ส.ในรัฐบาลและสังคมทำให้มีความหวังนายสุทิน ยังกล่าวอีกว่า วันนี้หัวหน้าพรรคร่วมฝ่ายค้านจะประชุมเพื่อมีมติว่าจะลงมติพระราชกำหนดแต่ละฉบับไปในทิศทางใด แต่ยืนยันว่าจะไม่มีการฟรีโหวต หรือแตกแถวอย่างแน่นอน